**Multimodal kommunikation i danske samtaler**v. Costanza Navaretta og Patrizia Paggio, Center for Sprogteknologi, Københavns Universitet

Menneskelig kommunikation er multimodal, dvs. mennesker bruger konstant både tale og gestus når de kommunikerer med hinanden. Med gestus menes her alle kommunikative kropslige bevægelser, dvs. hovedbevægelser, ansigtsudtryk, håndbevægelser mm.

Undersøgelsen af gestus’ anvendelse og deres forhold til talen i forskellige kommunikative situationer kræver opmærkede multimodale korpora, dvs. opmærkede videosamlinger som viser kollektioner af video-registrerede interaktioner med forskelligt deltagerantal, formål, fysisk kontekst, osv.

I foredraget præsenterer vi en række danske multimodale korpora som er transskriberet og multimodalt opmærket, og vi beskriver hvordan disse korpora er blevet brugt til at studere gestus med bestemte kommunikative funktioner. Metodologiske problemstillinger forbundet med indsamlingen og opmærkningen af multimodale data diskuteres også.